«Интертат.ру»

Азат Хамаев: Ташландык җирләр һаман да күп

* [Бастырырга](http://intertat.ru/tt/society-tt/item/41196-azat-hamaev-tashlandyik-%D2%97irl%D3%99r-%D2%BBaman-da-k%D2%AFp.html?tmpl=component&print=1)
* [Эл. почта](http://intertat.ru/tt/component/mailto/?tmpl=component&link=aHR0cDovL2ludGVydGF0LnJ1L3R0L3NvY2lldHktdHQvaXRlbS80MTE5Ni1hemF0LWhhbWFldi10YXNobGFuZHlpay3Sl2lybNOZci3Su2FtYW4tZGEta9KvcC5odG1s)
* [Беренче комментатор булыгыз!](http://intertat.ru/tt/society-tt/item/41196-azat-hamaev-tashlandyik-%D2%97irl%D3%99r-%D2%BBaman-da-k%D2%AFp.html#itemCommentsAnchor)

**Татарстанда ташландык хәлдәге авыл хуҗалыгы җирләре һаман да күп әле. Кызганыч, бу өлкәдә тәртип урнаштыру катлаулы. Әлеге эшне нәтиҗәлерәк итү өчен, беренче чиратта, федераль законнарга үзгәрешләр кертергә кирәк.**

Татарстан Җир һәм милек мөнәсәбәтләре министрлыгының коллегиясендә әнә шул хакта сүз барды. Чарада республика Премьер-министры урынбасары Алексей Песошин катнашты. Җаваплы идарәчелекнең 2014 елгы эш нәтиҗәләре турында министр Азат Хамаев сөйләде.

Билгеле булганча, 2014 елда дәүләт һәм муниципаль милекне куллану нәтиҗәсендә гомуми бюджет керемнәре 30,5 миллиард сум тәшкил иткән. Шуларның 8 миллион сумнан артыгы – республика казнасына кергән акчалар. **Алексей Песошин** сүзләренчә, быел бу тармакка аеруча зур игътибар бирергә кирәк.

- Илдәге икътисади вәзгыять безнең алда яңа бурычлар куя. Шуңа күрә 2015 елда дәүләт һәм муниципаль милекне куллану нәтиҗәсендә бюджет керемнәренең күләмен арттыру турында кайгыртырга кирәк. Министрлык бу бурычны тулысынча тормышка ашырыр дип өметләнәм, - диде җитәкче.

**Питрәч “әйдәп” бара**

Җир һәм милек мөнәсәбәтләре тармагындагы иң мөһим мәсьәләләрнең тагын берсе авыл хуҗалыгы җирләрен нәтиҗәсез куллану белән бәйле. Мәсәлән, 2014 елда Татарстанның Росреестр идарәсе тарафыннан барлыгы 65 мең гектардан артык мәйданда шундый җир кишәрлекләре ачыкланган. Нәтиҗәдә, тиешле органнар аларны 33 мең гектарга киметүгә ирешкән. Питрәч (6,2 мең гектар), Мөслим (2,7 мең), Нурлат (2,3 мең), Лаеш (2,2 мең), Әгерҗе (2 мең) районнарында ташландык хәлдәге авыл хуҗалыгы җирләре аеруча күп ачыкланган. Чистай, Лениногорск, Биектау, Менделеевск, Чирмешән районнарында да бу тармак белән бәйле проблемалар шактый зур.

Татарстанның Җир һәм милек мөнәсәбәтләре министрлыгы, Росреестр идарәсе белән берлектә, авыл хуҗалыгы җирләрен законсыз хуҗаларыннан алу өлкәсендә дә актив эш алып бара. Мәсәлән, узган ел Питрәч, Лаеш һәм Тәтеш районнарындагы 582 гектар җир буенча судка махсус дәгъвалар җибәрелгән булган. Нәтиҗәдә, 350 гектар җир кулланылышка кертелгән, ә 55 гектарының законсыз хуҗаларыннан тартып алынганлыгы мәгълүм.

- Сөрелми яткан авыл хуҗалыгы җирләренең шактый күп булуына карамастан, аларны законсыз хуҗаларыннан тартып алу яки яңадан кулланылышка кертүе бик катлаулы. Беренче чиратта, бу федераль законнарның нәтиҗәле булмавы белән бәйле. Мәсәлән, хәзерге вакытта мондый җирләрне әйләнешкә кертү өчен 3 ел бирелә.  Икенчедән, әлеге җирләрне башка затларга сатып җибәрү мөмкинлеге бар. Өченчедән, авыл хуҗалыгы җирләрен нәтиҗәсез кулланган өчен штраф күләме шактый кечкенә, - дип белдерде **Азат Хамаев**.

**Кадастр бәясенә игътибар арткан**

Кулланылышта булмаган җирләр һәм башка күчемсез милекне ачыклауда “Халык инвентаризациясе” акциясе дә зур роль уйнаган. Әлеге чара ярдәмендә барлыгы 2027 ташландык объект ачыкланган. Аларның 47 проценты кулланылышка кертелгән инде. Нәтиҗәдә, җаваплы идарәчелек бу акцияне алга таба да дәвам итәргә булган.

- Район башлыклары үз җирлекләрендә әлеге чараны популярлаштыруны алга таба да дәвам итәргә тиеш. Без бу эшкә урыннардагы иҗтимагый советларны да тартырга тәкъдим итәбез. Әлеге объектларның киләчәген билгеләү максатыннан рәсми утырышларга шушы милек хуҗаларын да чакырырга кирәк, - ди министр.

Билгеле булганча, быел күчемсез милеккә салымны исәпләү формасы үзгәрде. Бу исә милекнең кадастр бәясен билгеләү белән бәйле мәсьәләнең әһәмияте артуга китергән. 2014 ел азагында министрлык торак һәм торак булмаган фондның, җирләрнең кадастр бәясен ачыклау буенча актив эш алып барган.

- Бу эш бик катлаулы барды. Җитешсезлекләр дә күп булды, хаталар да ачыкланды. Ничек кенә булмасын, аны сыйфатлы итеп башкаруга ирештек, - дип белдерде Азат Хамаев.

Тагын бер мәгълүмат: 2014 елда җирләрнең кадастр бәясен дөрес итеп билгеләү белән бәйле дәгъвалар  кимегән. Мәсәлән, 2012 елда судка шул турыдагы 528 дәгъва җибәрелсә, 2014 елда бу күрсәткеч 216га калган.

- Элегрәк җирләрнең кадастр бәясе суд ярдәмендә якынча 3,5 тапкырга киметелсә, 2014 елда ул 40 процент кына тәшкил итте. Министрлыкның бу өлкәгә аеруча игътибар бирүе нәтиҗәсендә зур предприятиеләрнең кадастр бәясен киметеп күрсәтү очраклары да азайды, - дип ассызыклады министр.

**Рәмзия ЗАКИРОВА**